1.ÚVOD

V poslednom desaťročí zažíva svet jedny z najničivejších ohnísk infekčných chorôb, ako sú epidémia chrípky, eboly a horúčky zika. Globálny populačný rast, zmena klímy a následný tlak na využívanie pôdy, výrobu potravín a zdravie zvierat vedú nevyhnutne k vzniku a zvyšovaniu frekvencie nových patogénov. Moderné cestovanie umožňuje, aby sa vírusy a iné patogény šírili po celom svete v priebehu niekoľkých hodín. V dôsledku týchto faktorov bola závažná zdravotná kríza takmer neodvrátiteľná. Napriek tomu nebol žiaden národ na svete dostatočne pripravený na pandémiu, keď nás zasiahol COVID-19 a v roku 2020 sa svet prakticky zastavil.

Kríza spôsobená pandémiou COVID-19 priniesla dôležité ponaučenia. Pandémia COVID-19 poukázala na širokú škálu politík a programov, ktoré treba využiť na účinnú reakciu. Ukázalo sa, že voči kríze sme silnejší, ak konáme spoločne. Spolupráca sa osvedčila pri zabezpečovaní prístupu k zásobám nevyhnutným na reakciu na núdzovú zdravotnú situáciu, a predovšetkým pri rozširovaní výroby a obstarávaní očkovacích látok. Ukázalo sa, že táto spolupráca je stále účinnejšia, ak prebieha na medzinárodnej úrovni. Takisto sa ukázalo, že každá minúta je dôležitá: napriek všetkému odhodlaniu, s akým EÚ reagovala na krízu, a energii, ktorú pri tom vynaložila, potreba budovať reakciu na krízu od nuly sa nevyhnutne spájala so stratou ľudských životov a ekonomickými nákladmi.

Pandémia COVID-19 nebude poslednou svetovou núdzovou situáciou v oblasti verejného zdravia a Európa musí byť lepšie pripravená na predvídanie a spoločné riešenie aktuálnych a zvyšujúcich sa rizík nielen v súvislosti s pandémiami, ale aj s hrozbami spôsobenými človekom, ako je bioterorizmus. V tomto oznámení sa uvádzajú kľúčové opatrenia, ktoré majú viesť k tomu, aby bola EÚ lepšie pripravená a schopná reagovať, čím sa má zabezpečiť, že EÚ a členské štáty dokážu spolupracovať a dosiahnuť výrazný pokrok v oblasti zdravotnej bezpečnosti občanov.

2.HERA: NOVÝ ÚRAD PRE PRIPRAVENOSŤ A REAKCIE NA NÚDZOVÉ ZDRAVOTNÉ SITUÁCIE

Najlepší spôsob, ako zvládať budúce zdravotné krízy, je predvídať ich a pripraviť sa na ne ešte skôr, ako vypuknú. V oznámení o prvých ponaučeniach z pandémie COVID-19 sa podrobne opisuje naliehavá potreba ďalej investovať finančné prostriedky a úsilie do pripravenosti a reakcie na pandémiu, a to najmä pomocou širšieho súboru nástrojov pre krízové situácie. Poukázalo sa v ňom aj na to, že potrebujeme radikálne posilnený a spoločný prístup k riadeniu zdravotnej bezpečnosti s cieľom premeniť ponaučenia získané z pandémie COVID-19 na štrukturálnu a systematickú zmenu.

Nový Úrad pre pripravenosť a reakcie na núdzové zdravotné situácie (HERA) sa zriaďuje s cieľom posilniť schopnosť Európy predchádzať cezhraničným núdzovým zdravotným situáciám, odhaľovať ich a rýchlo na ne reagovať tak, že sa zabezpečí vývoj, výroba, obstarávanie a spravodlivá distribúcia kľúčových zdravotníckych protiopatrení.

Zdravotnícke protiopatrenia sú výrobky, ktoré možno použiť na diagnostiku, prevenciu alebo liečbu ochorení spojených s akýmkoľvek závažným ohrozením zdravia, ako aj na ochranu pred nimi. Príkladom sú očkovacie látky, antibiotiká, zdravotnícke vybavenie, chemické antidotá, terapeutiká, diagnostické testy a osobné ochranné prostriedky (OOP), ako sú rukavice alebo rúška.

Hlavným poslaním úradu HERA bude:

Øposilňovať koordináciu zdravotnej bezpečnosti v rámci Únie v čase pripravenosti a reakcie na krízu a združovať členské štáty, priemyselné odvetvie a príslušné zainteresované strany v spoločnom úsilí;

Øriešiť zraniteľné miesta a strategické závislosti v rámci Únie týkajúce sa vývoja, výroby, obstarávania, vytvárania zásob a distribúcie zdravotníckych protiopatrení;

Øprispievať k posilňovaniu globálnej štruktúry pripravenosti a reakcie na núdzové zdravotné situácie.

Úrad HERA bude zriadený v rámci Komisie ako spoločný zdroj pre členské štáty a rovnako pre EÚ. Zriadenie úradu HERA v rámci Komisie umožní jeho okamžité sfunkčnenie, a to do začiatku roka 2022, flexibilitu v jeho organizačnej štruktúre a mobilizáciu existujúcich právomocí, nástrojov a programov Komisie.

Na dosiahnutie svojich cieľov bude potrebné, aby mal úrad HERA osobitný pracovný vzťah s členskými štátmi. Aby sa zabezpečilo, že vývoj, výroba a dodávateľské reťazce budú v bežnom období smerovať k cieľom EÚ a členských štátov a že budú aktivované hneď, ako nastane kríza, sú potrebné úzke partnerstvá. Význam úradu HERA spočíva v spolupráci EÚ a členských štátov na analýze a vymedzovaní hrozieb a strategických prístupov, a to pri takej koordinácii priorít, aby zdroje určené na pripravenosť a reakciu boli čo najúčinnejšie.

Úrad HERA bude mať v čase pripravenosti iný režim prevádzky ako počas krízy. Vo „fáze pripravenosti“ bude usmerňovať investície a opatrenia na zlepšenie prevencie, pripravenosti a reakcieschopnosti na nové núdzové situácie v oblasti verejného zdravia. V „krízovej fáze“ bude môcť úrad HERA využívať väčšie právomoci na rýchle rozhodovanie a implementáciu núdzových opatrení. Jeho opatrenia v oboch fázach budú zamerané na zabezpečenie rýchleho prístupu k bezpečným a účinným zdravotníckym protiopatreniam, a to v potrebnom rozsahu. V oboch fázach bude úrad HERA integrovať svoje operácie do existujúcich mechanizmov krízového riadenia.

Bude vychádzať z práce, ktorá sa začala na základe plánu pripravenosti na biologickú obranu stanoveného vo februári 2021 s názvom inkubátor HERA, ktorý spojil výskumných pracovníkov, biotechnologické spoločnosti, výrobcov, regulačné orgány a verejné orgány s cieľom rýchlo odhaľovať a charakterizovať nové varianty, prispôsobovať očkovacie látky podľa potreby a rozširovať existujúce výrobné kapacity.

Úrad HERA bude mať na obdobie 6 rokov k dispozícii 6 miliárd EUR z rozpočtu EÚ. Pandémia COVID-19 ukazuje, že investície do pripravenosti sa rýchlo vrátia, keď sa porovnajú so stratou ľudských životov, ako aj s ekonomickými nákladmi. Niet pochybností o tom, že do prevencie treba vo významnej miere investovať. EÚ túto potrebu už uznala a v roku 2020 zvýšila finančné investície do zdravotnej bezpečnosti, a to najmä prostredníctvom nového programu EU4Health, veľkej časti programu Horizont Európa a posilneného mechanizmu Únie v oblasti civilnej ochrany, ako aj tým, že zdravie sa stalo hlavným pilierom Mechanizmu na podporu obnovy a odolnosti a hlavným cieľom zamerania investícií Investičných iniciatív v reakcii na koronavírus (CRII) a REACT-EU v rámci politiky súdržnosti.